**Nagylóc Község Önkormányzata Képviselő-testületének …/2025. (V. 29.) önkormányzati rendelete**

**a közterületek tisztán tartásáról és a közterületen elhagyott hulladék felszámolásához szükséges intézkedésekről**

**(rendelet tervezet)**

[1] A rendelet célja Nagylóc Község közterület tisztán tartásának javítása, az ehhez szükséges szabályok megalkotása.

[2] Nagylóc Község Önkormányzatának Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában és a 88. § (4) bekezdés c) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva Magyarország Alaptörvénye 32. cikk (2) bekezdésében meghatározott jogalkotói hatáskörben a következő rendeletet alkotja:

**A közterületek tisztán tartására vonatkozó szabályok**

**1. §**

(1) Az ingatlan tulajdonosa, kezelője, tartós használója, vagy haszonélvezője köteles gondoskodni:

*a)* az ingatlan és az ingatlan előtti járda, továbbá a járda és a közút közötti kiépített vagy kiépítetlen terület gondozásáról, tisztán tartásáról, hulladék- és gyommentesítéséről, a hó eltakarításáról és a síkosság-mentesítésről. Ennek során ügyelni kell arra, hogy a járda és az útburkolat ne rongálódjék meg, továbbá a terepszint változatlan maradjon

*b)* az illegális falragaszok, a közízlést sértő vagy a településképet rontó festések eltávolításáról, amennyiben az azokat elhelyező, vagy akinek az érdekében a kihelyezés történt, nem ismert,

*c)* az ingatlan előtti utcai csapadékvíz elvezető csatornákból, árkokból és műtárgyaikból, a csapadékvíz zavartalan lefolyását akadályozó anyagok és más hulladékok eltávolításáról,

*d)* az ingatlanról a gyalogjárda és az úttest fölé nyúló ágak és bokrok megfelelő metszéséről, visszavágásáról.

(2) A vendéglátó- és árusító helyek, üzletek előtti járdaszakaszt a a létesítményt üzemeltetője köteles tisztán tartani, továbbá köteles gondoskodni a terület hó- és síkosság-mentesítéséről.

(3) A rendezvény estén a rendezvény szervezője köteles gondoskodni a rendezvény létszámának megfelelő mennyiségű szemétgyűjtő edény kihelyezéséről, az edények kiürítéséről és a hulladék elszállításáról, valamint a rendezvény ideje alatt és azt követően a terület tisztán tartásáról.

(4) Kirakatot, cégtáblát, reklámtáblát, utcanév táblát, az úttest tartozékait és forgalomtechnikai berendezéseit, az épületek és építmények felületeit annak tulajdonosa köteles tisztán tartani.

**2. §**

(1) Nagylóc község közterületein szemetelni, vagy a közterületet más módon beszennyezni, oda engedély nélkül hulladékot, építési és egyéb törmeléket, kerti nyesedéket, kidobásra szánt bútort, egyéb lomot lerakni tilos.

(2) A közterületen lévő utcabútort, berendezési és felszerelési tárgyat, fát vagy egyéb növényt beszennyezni, rongálni tilos.

(3) Aki bármilyen anyag szállítása vagy rakodása során a közterületet beszennyezi, köteles a szennyeződést saját költségén eltakarítani, megszüntetni. Amennyiben a szállító, ennek a kötelezettségének nem tesz eleget, úgy az köteles elvégezni, akinek érdekében a szállítás történt.

**3. §**

Nagylóc Község Önkormányzata (a továbbiakban: Önkormányzat) megbízásából kihelyezett köztéri kézi hulladékgyűjtő edényben csak a kézben összegyűjtött, kizárólag gyalogos forgalomban feleslegessé váló szemét helyezhető el.

**A közterületen elhagyott hulladékra vonatkozó szabályozás**

**4. §**

(1) Az Önkormányzat szükség szerint a polgárőrség, a rendőrség bevonásával, valamint a hulladékgazdálkodási hatósággal együttműködve, rendszeresen ellenőrzi a település közterületeit, az elhagyott és jogellenesen elhelyezett hulladékok és a hulladékot jogellenesen elhagyó személyek felderítése érdekében.

(2) Az Önkormányzat a közterületeken és az Önkormányzat tulajdonában lévő egyéb más területeken elhagyott és jogellenesen elhelyezett hulladékot — a hulladék valódi birtokosának és a terület valódi használójának hiányában - az arra engedéllyel rendelkező közszolgáltatóval, szolgáltatóval vagy más, jogosult szervezettel külön szerződés alapján 30 napon belül elszállíttatja.

**5. §**

Ez a rendelet 2025. május 30-án lép hatályba.

Végső előterjesztői indokolás

Nagylóc község közigazgatási területének tisztán tartása érdekében szükséges a rendelet megalkotása.